Úrad vlády  SR	Na rokovanie vlády SR
Sekcia hospodárskej politiky	dňa  10.4.2002
	k číslu: 1835/2002
	k bodu: 13

S t a n o v i s k o

k Analýze možností využitia samospráv pri obmedzovaní deformácií trhu práce vo väzbe na zákon č.416/2001 Z.z. o prechode niektorých pôsobností  z orgánov štátnej správy na obce a na vyššie územné celky
Nové znenie
______________________________________________________________________

	I.

Materiál predkladá minister práce, sociálnych vecí a rodiny SR na základe uznesení vlády SR č. 363/2001 a č.1099/2001. Obsahuje návrh uznesenia, predkladaciu správu, analýzu a návrh opatrení, prílohu, komuniké.

Dokument v predloženom novom znení je zameraný na analýzu možností vzájomnej súčinnosti samosprávnych a výkonných orgánov Národného úradu práce so samosprávou obcí a vyšších územných celkov pri zabezpečovaní rovnováhy na regionálnych trhoch práce  a pri eliminácii deformácií.  Obsahuje opatrenia na riešenie identifikovaných problémov v časovom horizonte rokov 2002 a 2003. 

		II.

Medzirezortné pripomienkové konanie sa neuskutočnilo s odôvodnením, že predložený dokument  vecne súvisí a nadväzuje na vládou schválené „Spoločné hodnotenie priorít zamestnanosti v SR“ a na návrh „Národného akčného plánu zamestnanosti na roky 2002 a 2003“, ktorý bol medzirezortne pripomienkovaný a predkladá sa na rokovanie vlády bez rozporov. 

		III. 

Priestor a možnosti pre  spoluúčasť samospráv na obmedzovaní deformácií trhu práce sú, podľa predloženej analýzy, vymedzené charakteristiskými črtami trhu práce - jeho regionálnou nerovnomernosťou, nízkou flexibilitou a nepriaznivými štrukturálnymi znakmi - a limitované jestvujúcim právnym a finančným rámcom na strane samospráv.

Predložená analýza identifikuje niektoré problémy spojené so spoluúčasťou samospráv a účinnosťou ich pôsobenia na vývoj trhu práce.  Zvýšenie súčinnosti samospráv pri zabezpečovaní rozvoja  regionálneho trhu práce sa očakáva najmä od regionálnych a sektorových operačných programov, ktorých realizácia vyplýva z  Národného programu regionálneho rozvoja a od plnenia úloh formulovaných v Národnom akčnom pláne zamestnanosti na roky 2002 a 2003. 

Opatrenia navrhované v tretej časti dokumentu by mali mať jasnejšie vymedzený cieľ, mali by byť formulované aj z hľadiska ich reálnosti (napr. finančných zdrojov) a z hľadiska očakávaných prínosov. 

Hlavná pozornosť mala byť venovaná možnostiam spoluúčasti samospráv na odhaľovaní a eliminácii zneužívania sociálneho systému.  Podľa nášho názoru práve samosprávy, ktoré sú najbližšie k poberateľom sociálnych dávok, by mohli v tejto oblasti významnejšie napomôcť.  Uznesenie vlády k danej téme by malo obsahovať aj úlohu, ktorá bude na tento problém reagovať.

Odporúčame, aby vláda predloženú analýzu prerokovala s prihliadnutím na vyššie uvedené pripomienky.

Bratislava 5.4. 2002